ตัวแทนไทยประกันขายกระฉูด
9เดือนถล่มทลาย7,250ล้าน ซีไอเอ็มบีกรุงศรีฯโชว์ฝีมือ
1 พ.ย. 2555

9เดือนถล่มทลาย7,250ล้าน ซีไอเอ็มบี-กรุงศรีฯโชว์ฝีมือ
ตัวแทนไทยประกันชีวิตขายกระฉูด 9 เดือนร่วม 7,250 ล้านบาท โต 18% ลุ้น คปภ.อนุมัติสินค้าใหม่ ชิงลูกค้าวางแผนภาษี พ.ย.นี้
นายอังกูร ศรีกัลยาณบุตร ผู้ช่วยกรรมการผู้จัดการใหญ่ บริษัท ไทยประกันชีวิต เปิดเผยว่า 9 เดือนแรกตัวแทนสามารถขายประกันลูกค้าใหม่ได้เบี้ยประกัน 7,250 ล้านบาท เพิ่มขึ้น 18% โดยมีเบี้ยรับรวมผ่านช่องทางตัวแทน 2.95 หมื่นล้านบาท เพิ่มขึ้น 13% ถือเป็นปีที่ตัวแทนทำผลงานได้ดีมากๆ เท่าที่เคยมีมา เฉลี่ยเดือนละ 700 ล้านบาท จากในอดีตที่ผ่านมาสามารถทำได้เพียงเดือนละ 500 ล้านบาทเท่านั้น ซึ่งเป็นผลมาจากการขายแบบแพ็กเกจที่มีทั้งประกันอุบัติเหตุ ประกันสุขภาพ 
“สินค้าที่ขายดีจะเป็นแบบออมทรัพย์จ่ายเบี้ย 5 ปี คุ้มครอง 10 ปี จ่ายเบี้ย 7 ปี คุ้มครอง 14 ปี มีเงินคืนระหว่างปี และใช้ลดหย่อนภาษีได้” นายอังกูร กล่าว 
นายอังกูร กล่าวว่า ส่วนการขายผ่านธนาคาร 2 แห่ง คือ ธนาคารกรุงศรีอยุธยาและธนาคารซีไอเอ็มบี ไทย มียอดขายทะเป้า 2,500 ล้านบาทไปแล้ว เมื่อเทียบกับปีก่อนที่เริ่มขายประกันผ่านช่องทางธนาคาร ทำเบี้ยเฉลี่ยแค่เดือนละ 20 ล้านบาท
สำหรับ 2 เดือนที่เหลือจะมีสินค้าใหม่ 23 แบบออกมาทำตลาดจับกลุ่มลูกค้าที่มองหาผลิตภัณฑ์การเงินเพื่อนำไปลดหย่อนภาษี และรองรับการรับโบนัสของมนุษย์เงินเดือน ซึ่งหวังว่าสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) จะอนุมัติได้ทันในเดือน พ.ย. เช่น ประกันบำนาญ ซึ่งบริษัทมีให้เลือก 22 แบบ มากที่สุดเมื่อเทียบกับบริษัทประกันคู่แข่ง 
“ช่วงนี้อัตราดอกเบี้ยผันผวนด้วย คนที่มีเงินจะเริ่มรู้จักแบ่งเงินลงทุนส่วนหนึ่งมาหาประกันที่ผลตอบแทนสูงกว่าฝากเงิน และได้รับความคุ้มครองชีวิตด้วย นอกเหนือจากลงทุนใน LTF และ RMF” นายอังกูร กล่าว
นอกจากนี้ นายอังกูร กล่าวว่า บริษัทยังทำกิจกรรมเพื่อสังคมร่วมกับจีทีเอช ผู้ผลิตภาพยนตร์ จัดคอนเสิร์ตหารายได้ซื้อรถรับบริจาคโลหิตเคลื่อนที่ให้สภากาชาดไทย ด้วยการขายเสื้อ 4,000 ตัว ใช้เป็นบัตรเข้าร่วมงานในวันที่ 17 พ.ย. ที่สนามกีฬา จุฬาลงกรณ์มหาวิทยาลัย